Anobium

Anobium er en slekt av små, vedborende biller. Mange borebillearter kan leve av tørt trevirke og kan gjøre stor skade på bygningstømmer, møbler og andre tregjenstander. De er kjent under navn som «dødningeur», «mit» og «tremark».

«Veggesmeder» er et gammelt navn på biller av familien tyvbiller og borebiller. Navnet har de fått fordi billene, som lever inne i ganger i treverket, kommuniserer ved å dunke hodet og forbrystet mot veggene i gangene. Dette gir en hørbar tikking og man kan faktisk høre at billene holder på med noe inne i veggen. Tikkingen tyder på alvorlige billeangrep og dette bør undersøkes straks.

Utseende 

Små (2 – 5 mm) biller med sylindrisk kroppsform, matt brunlige på farge. Brystskjoldet (pronotum) er høyt hvelvet og dekker hodet som en hette – dette er et trekk man finner hos mange treborende biller, for eksempel hettebiller (Bostrichidae) og barkbiller (Scolytinae).
Hodet er vanligvis lite og noe nedoverbøyd, fasettøynene runde eller ovale, ikke oppdelt. Antennene er forholdsvis lange og tynne, de tre ytterste leddene litt forstørrede, men uten en påfallende klubbe. Brystskjoldet er litt smalere enn dekkvingene, som er parallellsidige. De har rekker av grove punktgroper. Beina er forholdsvis lange og slanke, og kan foldes tett inntil kroppen.

Larvene er korte og trinne, gjerne mer eller mindre hårete.

Levevis 

De fleste av borebillene lever utendørs og borer i død ved, noen arter er vertsspesifikke (to av de europeiske artene finnes bare i ved av bergflette), mens andre, som stripet borebille, kan gå i mange slags ved. De har mikroorganismer som hjelper dem å fordøye veden. En del arter har tilpasset seg å angripe bygningstømmer og møbler, og "markhull" i treverk stammer oftest fra disse billene. De er i stand til å angripe ganske tørt og hardt treverk. Disse artene liker gjerne å ha det varmt og man finner ofte at skadene er konsentrert til varme steder, for eksempel langs varmtvannsrør. Hos noen arter kommuniserer billene ved å dunke hodet og forbrystet mot veggene i gangene de lever i. Dette gir en hørbar tikking og har gitt opphav til navn som dødningeur og veggesmeder.

Arter som skader treverk 
Mit er et navn på biller av familien tyvbiller og borebiller (Anobiidae) som gjør skade på treverk. Dette navnet brukes særlig på Vestlandet, noen steder kaller man dem også for mott, et navn som også blir brukt på sommerfugler av familien Pyralidae. Den arten som oftest gjør skade, er stripet borebille (Anobium punctatum). Billene kan gjøre alvorlig skade, særlig på eldre hus og møbler. "Markhull" i treverk og møbler er som oftest forårsaket av disse billene. Andre norske navn er «dødningeur», «veggesmeder» og «tremark».

Stripet borebille (Anobium punctatum) er den viktigste skadegjøreren på bygningstømmer og møbler i Norge. Den etterlater seg ca. 2 mm store flyvehull når billene kryper ut. Hus som blir angrepet bør gasses, mindre gjenstander kan man fryse.

Utbredelse 
Slekten forekommer i alle verdensdeler, de fleste artene lever i varme områder.

Systematisk inndeling 

 Ordenen biller, Coleoptera
 Underordenen Polyphaga
 Infraordenen Bostrichiformia
 Overfamilien bore- og hettebiller, Bostrichoidea
 Familien tyvbiller og borebiller, Ptinidae Latreille, 1802
 Underfamilien Stripeborebiller, Anobiinae Fleming, 1821
 Stammen Anobiini
 Slekten Anobium Fabricius, 1775 
 Anobium cymoreki Español, 1963
 Anobium denticollis (Creutzer, 1796)
 Anobium excavatum Kugelann, 1792
 Anobium fulvicorne Sturm, 1837 - i Norge
 Anobium hederae Ihssen, 1949
 Anobium inexspectatum Lohse, 1954
 Anobium longicorne Knoch, 1837
 Anobium nitidum Fabricius, 1792 - i Norge
 Anobium pubescens Herbst, 1793
 stripet borebille, Anobium punctatum (DeGeer, 1774) - i Norge
 Anobium ruficolle Thunberg, 1781
 Anobium rufipes Fabricius, 1792 - i Norge
 Anobium thomsoni (Kraatz, 1881) - i Norge
 Fossile arter
 †Anobium deceptum Scudder, 1878
 †Anobium durescens Scudder, 1900
 †Anobium lignitum Scudder, 1878
 †Anobium ovale Scudder, 1878
 †Anobium sucinoemarginatum (Kuska, 1992)

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
 UK Beetles - Anobium sp. 
 

Borebiller
Biller formelt beskrevet i 1775
Dyr formelt beskrevet av Johann Christian Fabricius